
Αθήνα  26-10-2026
ΔΕΛΤΙΟ ΤΥΠΟΥ
 Βιολογικά: Οι έλεγχοι κατέρρευσαν, η πολιτική προστασία συνεχίζεται;

Οι νέες αποκαλύψεις που έρχονται στο φως της δημοσιότητας για την απάντηση του ΕΛΓΟ –ΔΗΜΗΤΡΑ στην έκθεση της DG AGRI επιβεβαιώνουν όσα η ΠΟΓΕΔΥ καταγγέλλει εδώ και χρόνια: η αξιοπιστία του συστήματος αγροτικών ενισχύσεων δεν αποκαθίσταται με εξαγγελίες, επικοινωνιακές μεταρρυθμίσεις και ανακύκλωση προσώπων.
Επιθεωρητές που εμφανίζονται να διενεργούν έως και 1.000 ελέγχους ετησίως, καθυστερήσεις στη διενέργεια των προβλεπόμενων εποπτικών ελέγχων, σοβαρές διαδικαστικές ελλείψεις και διορθωτικά μέτρα που μετατίθενται για το 2027 συνθέτουν την εικόνα ενός συστήματος, η αποτελεσματικότητα του οποίου αμφισβητείται όχι μόνο από τους ευρωπαϊκούς ελεγκτικούς μηχανισμούς, αλλά και από την ίδια την κοινή λογική.
Ακόμη πιο αποκαλυπτική είναι, σύμφωνα με το δημοσίευμα, η προσπάθεια του ΕΛΓΟ–ΔΗΜΗΤΡΑ να αποδώσει τις αδυναμίες σε εντολές του ΥπΑΑΤ, στο εθνικό θεσμικό πλαίσιο και σε άλλους εμπλεκόμενους φορείς. Με άλλα λόγια, αντί να αναλάβει τις ευθύνες του, επιλέγει να «πετάξει την μπάλα στην κερκίδα», επιδιδόμενος στο γνωστό παιχνίδι μετάθεσης ευθυνών. Μόνο που αυτή τη φορά διαιτητής είναι η Ευρωπαϊκή Επιτροπή και το τίμημα το πληρώνουν οι πραγματικοί παραγωγοί.
Οι Κανονισμοί (ΕΕ) 2018/848 και 2017/625 επιβάλλουν αποτελεσματικούς ελέγχους, ουσιαστική εποπτεία και τεκμηριωμένη αντιμετώπιση των παραβάσεων. Οι υποχρεώσεις αυτές δεν αναστέλλονται λόγω διοικητικών δυσκολιών ούτε μετατίθενται για το μέλλον.
Μετά το σκάνδαλο του πρώην ΟΠΕΚΕΠΕ και τις διαδοχικές ευρωπαϊκές διαπιστώσεις, η υπόθεση των βιολογικών αναδεικνύει το κρίσιμο πολιτικό ερώτημα: Πώς μπορεί η Κυβέρνηση να διακηρύσσει την εξυγίανση των αγροτικών ενισχύσεων, διατηρώντας σε θέσεις ευθύνης πολιτικά πρόσωπα που καλούνται να λογοδοτήσουν για σοβαρές ελεγκτικές αδυναμίες;
Η Αντιπροεδρία της Κυβέρνησης δεν μπορεί να εμφανίζεται ως εγγυητής της εξυγίανσης των αγροτικών ενισχύσεων και, την ίδια στιγμή, να αφήνει αναπάντητα τα ερωτήματα περί «πολιτικής προστασίας» του Προέδρου του ΕΛΓΟ–ΔΗΜΗΤΡΑ και του αρμόδιου Γενικού Γραμματέα του ΥπΑΑΤ. Δεν μπορεί να διεκδικεί τα πολιτικά εύσημα των μεταρρυθμίσεων, αλλά να αποποιείται την ευθύνη για τις αποτυχίες τους.

Η ΠΟΓΕΔΥ απαιτεί την άμεση απομάκρυνση τόσο του Προέδρου του ΕΛΓΟ–ΔΗΜΗΤΡΑ όσο και του αρμόδιου Γενικού Γραμματέα του ΥπΑΑΤ. Υπό το βάρος των συγκεκριμένων ευρημάτων, η συνέχιση της θητείας τους απαιτεί σαφή δημόσια αιτιολόγηση. Η πολιτική λογοδοσία δεν μπορεί να εξαντλείται σε εξαγγελίες εξυγίανσης, αφήνοντας στο απυρόβλητο όσους καλούνται να λογοδοτήσουν για την εφαρμογή της.
Η ΠΟΓΕΔΥ απαιτεί την πλήρη δημοσιοποίηση των απαντήσεων προς την DG AGRI, την άμεση εφαρμογή ουσιαστικών διορθωτικών μέτρων και τη διερεύνηση όλων των διοικητικών, πειθαρχικών, ποινικών και πολιτικών ευθυνών, χωρίς εξαιρέσεις, συμψηφισμούς και πολιτικές ασυλίες. Η διαφάνεια δεν μπορεί να είναι επιλεκτική και η λογοδοσία δεν μπορεί να σταματά εκεί όπου αρχίζουν οι πολιτικές διασυνδέσεις.
Οι ευρωπαϊκές διαπιστώσεις δεν αφήνουν πλέον περιθώρια για επικοινωνιακούς ελιγμούς και μετάθεση ευθυνών. Η πολιτική ηγεσία οφείλει να αποδείξει στην πράξη ότι η εξυγίανση δεν αποτελεί απλώς ένα ακόμη κυβερνητικό αφήγημα, αλλά πραγματική πολιτική επιλογή, με συγκεκριμένες αποφάσεις και συνέπειες για όσους ευθύνονται.
Οι πραγματικοί παραγωγοί δεν θα πληρώνουν επ' αόριστον το κόστος ενός αναξιόπιστου συστήματος, ούτε η χώρα μπορεί να διακινδυνεύει την αξιοπιστία και τους ευρωπαϊκούς της πόρους για να διατηρούνται ανέπαφες οι πολιτικές ισορροπίες.
Η εξυγίανση δεν κρίνεται από τις εξαγγελίες, αλλά από τη σύγκρουση με τις παθογένειες και την απόδοση ευθυνών. Χωρίς απόδοση ευθυνών, κάθε υπόσχεση κάθαρσης παραμένει κενό γράμμα.

